Document ID: 32006R0492

KOMISJONI MÄÄRUS (EÜ) nr 492/2006,
27. märts 2006,
teatavate söödalisandite ajutiste ja alaliste kasutuslubade kohta
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 23. novembri 1970. aasta direktiivi 70/524/EMÜ söödalisandite kohta, (1) eriti selle artiklit 3, artikli 9d lõiget 1 ja artikli 9e lõiget 1,
võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1831/2003 loomasöötades kasutatavate söödalisandite kohta, (2) eriti selle artiklit 25,
ning arvestades järgmist:
(1)
Määruses (EÜ) nr 1831/2003 on sätestatud loomasöötades kasutatavate söödalisandite lubamise kord.
(2)
Määruse (EÜ) nr 1831/2003 artikliga 25 on ette nähtud üleminekumeetmed söödalisandite loataotluste jaoks, mis on esitatud vastavalt direktiivile 70/524/EMÜ enne määruse (EÜ) nr 1831/2003 kohaldamise kuupäeva.
(3)
Käesoleva määruse lisades loetletud söödalisandite loataotlused olid esitatud enne määruse (EÜ) nr 1831/2003 kohaldamise kuupäeva.
(4)
Vastavalt direktiivi 70/524/EMÜ artikli 4 lõikele 4 esitati esialgsed märkused kõnealuste taotluste kohta komisjonile enne määruse (EÜ) nr 1831/2003 kohaldamise kuupäeva. Seepärast käsitletakse neid taotlusi jätkuvalt direktiivi 70/524/EMÜ artikli 4 kohaselt.
(5)
Esitati andmed, mis toetavad taotlust saada Aspergillus aculeatus’e (CBS 589.94) abil toodetud endo-1,3(4)-beeta-glükanaasi ja Aspergillus oryzae (DSM 10287) abil toodetud endo-1,4-beeta-ksülanaasi ensüümpreparaadi kasutamise luba broilerkanade ja põrsaste puhul. Euroopa Toiduohutusamet on 20. juulil 2005 esitanud arvamuse kõnealuse preparaadi kasutamise kohta, milles jõutakse järeldusele, et see ei ole ohtlik tarbijale, kasutajale, loomakategooriale ega keskkonnale. Hindamine on näidanud, et direktiivi 70/524/EMÜ artikli 9e lõikes 1 sätestatud tingimused kõnealuse preparaadi sellise kasutamise lubamiseks on täidetud. Järelikult tuleks anda neljaks aastaks luba kasutada kõnealust ensüümpreparaati I lisas esitatud tingimustel.
(6)
Komisjoni määrusega (EÜ) nr 1411/1999 (3) anti esimest korda ajutine luba mikroorganismi Saccharomyces cerevisiae (MUCL 39 885) preparaadi kasutamiseks nuumveiste puhul. On esitatud uusi andmeid, mis toetavad taotlust anda kõnealuse mikroorganismipreparaadi kasutamiseks tähtajatu luba. Hindamine on näidanud, et direktiivi 70/524/EMÜ artiklis 3a sätestatud tingimused sellise loa väljaandmiseks on täidetud. Järelikult tuleks anda tähtajatu luba kõnealuse mikroorganismipreparaadi kasutamiseks II lisas esitatud tingimustel.
(7)
Komisjoni määrusega (EÜ) nr 1411/1999 anti esimest korda ajutine luba mikroorganismi Lactobacillus farciminis (CNCM MA 67/4R) preparaadi kasutamiseks põrsaste puhul. On esitatud uusi andmeid, mis toetavad taotlust anda kõnealuse mikroorganismipreparaadi kasutamiseks tähtajatu luba. Hindamine on näidanud, et direktiivi 70/524/EMÜ artiklis 3a sätestatud tingimused sellise loa väljaandmiseks on täidetud. Järelikult tuleks anda tähtajatu luba kõnealuse mikroorganismipreparaadi kasutamiseks II lisas esitatud tingimustel.
(8)
On esitatud andmed, millega toetatakse taotlust anda tähtajatu luba kaaliumdiformiaadi kasutamiseks säilitusainete kategooriasse kuuluva söödalisandina kõigi loomaliikide puhul. Komisjon palus Euroopa Toiduohutusametil esitada arvamuse, kui tõhus on nimetatud preparaat ja kas see on ohutu inimeste, loomade ja keskkonna suhtes. Euroopa Toiduohutusamet esitas 8. detsembril 2004 positiivse arvamuse kaaliumdiformiaadi tõhususe ja ohutuse kohta kõigi loomaliikide puhul. Kaaliumdiformiaadi hindamine on näidanud, et direktiivi 70/524/EMÜ artiklis 3a sätestatud vajalikud tingimused asjaomase loa väljaandmiseks on täidetud. Järelikult tuleks anda tähtajatu luba kõnealuse aine kasutamiseks säilitusainena III lisas esitatud tingimustel.
(9)
Kõnealuste taotluste hindamine on näidanud, et töötajate kaitsmiseks lisades loetletud söödalisanditega kokkupuutumise eest on vaja kehtestada teatavad nõuded. Selline kaitse tuleks tagada nõukogu 12. juuni 1989. aasta direktiivi 89/391/EMÜ (töötajate töötervishoiu ja tööohutuse parandamist soodustavate meetmete kehtestamise kohta) (4) kohaldamisega.
(10)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
I lisas nimetatud, ensüümide rühma kuuluvate preparaatide kasutamiseks söödalisandina loomasöötades kõnealuses lisas esitatud tingimustel antakse luba tähtajaga neli aastat.
Artikkel 2
II lisas nimetatud, mikroorganismide rühma kuuluvate preparaatide kasutamiseks söödalisandina loomasöötades kõnealuses lisas esitatud tingimustel antakse tähtajatu luba.
Artikkel 3
III lisas nimetatud, säilitusainete rühma kuuluva aine kasutamiseks söödalisandina loomasöötades kõnealuses lisas esitatud tingimustel antakse tähtajatu luba.
Artikkel 4
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõigis liikmesriikides.
Brüssel, 27. märts 2006

Labels: 0
17
16
6